b'\n_START_ARTICLE_\nTerence Hill\n_START_SECTION_\nBarndom\n_START_PARAGRAPH_\nI 1943 flyttet familien til Tyskland, og her tilbrakte han store deler av sin barndom. Senere, da Terrence var 12 \xc3\xa5r, flyttet de til Roma. En av hans store hobbyer var sv\xc3\xb8mming, og han begynte \xc3\xa5 sv\xc3\xb8mme for romalaget Lazio. Det var her han ble kjent med Bud Spencer, som den gang het Carlo Pedersoli, ettersom de sv\xc3\xb8mte for samme lag.\n_START_SECTION_\nBegynnelsen og gjennombruddet som skuespiller\n_START_PARAGRAPH_\nDa han fortsatt var 12 \xc3\xa5r gammel, ble han oppdaget i sv\xc3\xb8mmehallen av filminstrukt\xc3\xb8ren Dino Risi. Dino Risi lette etter fire gutter til sin nye film \xc2\xabVacanza Col Gangster\xc2\xbb, og Terence ble valgt ut til \xc3\xa5 v\xc3\xa6re en av dem. Dette var en liten rolle, men det var begynnelsen p\xc3\xa5 hans karriere._NEWLINE_Ved siden av skolen tok han skuespillerutdannelse, hvilket gjorde at han fikk lite fritid. Sin f\xc3\xb8rste hovedrolle fikk han allerede som 15 \xc3\xa5ring i filmen "Wandel ders Herzens"._NEWLINE_Etter fullf\xc3\xb8rt eksamen begynte han \xc3\xa5 studere spr\xc3\xa5k og litteratur p\xc3\xa5 universitet i Roma. Etter noen hovedroller i filmer med stor suksess, ble han i 1959 med i filmen \xc2\xabHannibal\xc2\xbb der han for f\xc3\xb8rste gang spilte sammen med Bud Spencer. Begge hadde mindre roller i filmen. Etter \xc3\xa5 ha spilt inn 25 italienske filmer, fikk han rollen som grev Cavriaghi i filmen \xc2\xabLeoparden\xc2\xbb fra 1963, med blant annet Claudia Cardinale og Alain Delon.\n_START_SECTION_\nBryllup og Bud Spencer\n_START_PARAGRAPH_\nTerence s\xc3\xb8kte senere om \xc3\xa5 f\xc3\xa5 en l\xc3\xa6rer som kunne l\xc3\xa6re ham \xc3\xa5 snakke med amerikansk aksent, og han fant Lori Zwicklbaueer. To m\xc3\xa5neder etter at de ble kjent med hverandre, giftet de seg._NEWLINE_I 1967 kom den f\xc3\xb8rste kjente filmen med Terence Hill og Bud Spencer, som heter \xc2\xabGod forgives, I don\'t\xc2\xbb. F\xc3\xb8r denne filmen het han fortsatt Mario Girotti, og han ble bedt om \xc3\xa5 endre navn. Produsentene ga ham flere \xc3\xa5 velge mellom, og han valgte et som hadde morens forbokstaver (Hildegard Thieme)._NEWLINE_Hill og Spencer var med i ytterligere to filmer f\xc3\xb8r det som mange forbinder dem med kom, nemlig Trinity-filmene. Den internasjonale Trinity-suksessen gjorde at de fikk flere muligheter til \xc3\xa5 spille inn filmer sammen. Per 2012 er det snakk om 18.\n_START_SECTION_\nS\xc3\xb8nnens d\xc3\xb8d\n_START_PARAGRAPH_\nI to av filmene sine brukte han familiemedlemmer. I \xc2\xabDon Camillo\xc2\xbb fra 1983 brukte han begge sine s\xc3\xb8nner, og det var hans kone som hadde skrevet manuset. I 1987 kom filmen \xc2\xabRenegade\xc2\xbb, hvor Terence og hans adoptivs\xc3\xb8nn Ross hadde hovedrollen. S\xc3\xb8nnen Ross var ogs\xc3\xa5 tenkt til \xc3\xa5 spille Billy the kid i Terences filmer om Lucky Luke, men dette ble aldri noe av siden Ross omkom i en bilulykke under forberedelsene.\n_START_SECTION_\nN\xc3\xa5tidens Terence Hill\n_START_PARAGRAPH_\nEtter ni \xc3\xa5r med pause tok han igjen opp samarbeidet med Bud Spencer, og de to spilte inn sin hittil siste film, \xc2\xabTroublemakers\xc2\xbb fra 1994._NEWLINE_I 1999 startet Terence opp en tv-serie som fortsatt p\xc3\xa5g\xc3\xa5r i Italia; denne heter \xc2\xabDon Matteo\xc2\xbb, hvor Terence spiller hovedrollen som Don Matteo.'